燈花戲簡西鄰
作者：陳起
朝代：宋

paragraphs: 西鄰逸韻偕秋清，瑶琴曾許月下聽。
神馳吟境日復日，金飈轉矣寒此盟。
昨夕相逢再有約，六花飛時湖上行。
短檠不密泄此意，煇煌粟粟攢金英。
鬨堂一笑前未睹，信手閒閲燈花經。
一主飲席設林麓，一主盍簪獲良朋。
便欲牋天檄滕六，銀盃逐馬快此情。
曉來喜見萬瓦白，迺是天宇清霜明。
得非分薄誤燈花，還復燈花戲老兄。